ธปท.ยันไม่ร้อนแรงสินเชื่อเติบโต16%
ธปท.แย้มสินเชื่อโต 16% ไม่ร้อนแรงเนื่องจากโตสอดคล้องกับภาวะเศรษฐกิจที่กำลังฟื้นตัว แต่ต้องติดตามใกล้ชิด
22 มิ.ย. 2555

ธปท.แย้มสินเชื่อโต 16% ไม่ร้อนแรงเนื่องจากโตสอดคล้องกับภาวะเศรษฐกิจที่กำลังฟื้นตัว แต่ต้องติดตามใกล้ชิด
นางทองอุไร ลิ้มปิติ ผู้ช่วยผู้ว่าการ สายนโยบายสถาบันการเงิน ธนาคารแห่งประเทศไทย (ธปท.) กล่าวว่า ขณะนี้ ธปท.ยังอยู่ระหว่างการติดตามการขยายตัวของสินเชื่อ ที่ตั้งแต่ต้นปีถึงปัจจุบันขยายตัวถึง 16% ว่ามีการเติบโตที่ร้อนแรงหรือผิดปกติอะไรหรือไม่ แต่เท่าที่ดูเบื้องต้นมองว่าไม่ได้โตร้อนแรงอะไร เพราะสินเชื่อประเภทที่โตได้ดีเป็นพวกสินเชื่อเพื่อการอุปโภคบริโภค อาทิ สินเชื่อส่วนบุคคล สินเชื่อเช่าซื้อรถยนต์ (ลิสซิง) หรือสินเชื่อเพื่อการก่อสร้างซื้อวัสดุอุปกรณ์ การเติบโตของสินเชื่อสอดคล้องกับภาวะการฟื้นตัวของเศรษฐกิจที่อยู่ระหว่างการฟื้นตัวจากน้ำท่วม ทำให้ภาคธุรกิจและบุคคลทั่วไปมีภาระใช้จ่ายเพิ่มขึ้น
“ร้อนแรงหรือไม่ คิดว่าไม่ได้ร้อนแรงอะไรมากนัก เพราะเป็นการโตตามภาวะเศรษฐกิจ อีกอย่างเศรษฐกิจโลกกำลังชะลอ ยุโรปมีปัญหา จึงหันมาใช้ช่องทางการขอกู้กับทางธนาคารพาณิชย์แทน ทำให้สินเชื่อโตได้มากขึ้น เราคงต้องติดตามดูภาวะแวดล้อมต่างๆ อย่างใกล้ชิดต่อไปก่อนว่าร้อนแรงจนน่าห่วงหรือไม่” นางทองอุไร กล่าว
นางทองอุไร กล่าวว่า ขณะนี้ในภาคสถาบันการเงินไม่มีอะไรน่ากังวล เพราะสถาบันการเงินของไทยก็ค่อนข้างเข้มแข็งมีเสถียรภาพ จึงยังไม่ต้องออกมาตรการอะไรมา รองรับกับวิกฤตยุโรปเป็นพิเศษ แต่ยังต้องติดตามสถานการณ์อย่างใกล้ชิดต่อไป
ทั้งนี้ ธปท.ประเมินว่าธนาคารพาณิชย์ไทยมีความแข็งแกร่ง ยังอยู่ในระดับดีสามารถสนับสนุนการฟื้นตัวของภาคเศรษฐกิจจริงได้เป็นอย่างดี